ROZHODNUTIE KOMISIE
zo 4. októbra 2007
o núdzových opatreniach vzťahujúcich sa na produkty rybolovu dovážané z Albánska a určené na ľudskú spotrebu
[oznámené pod číslom K(2007) 4482]
(Text s významom pre EHP)
(2007/642/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b),
keďže:
(1)
V súlade s nariadením (ES) č. 178/2002 sa musia prijať nevyhnutné opatrenia, ak je zrejmé, že potraviny dovezené z tretej krajiny pravdepodobne predstavujú závažné riziko pre zdravie ľudí, zvierat alebo pre životné prostredie a že sa také riziko nedá uspokojivo zvládnuť prostredníctvom opatrení prijatých príslušným(-i) členským(-i) štátom(-mi).
(2)
Podľa nariadenia Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (2), musia prevádzkovatelia potravinárskych podnikov zabezpečiť, aby limity týkajúce sa histamínu v produktoch rybolovu neboli prekročené. Uvedené limity spolu s metódami odberu vzoriek a analýzy sa stanovili v nariadení Komisie (ES) č. 2073/2005 z 15. novembra 2005 o mikrobiologických kritériách pre potraviny (3).
(3)
Nedávnou inšpekciou Spoločenstva v Albánsku sa zistila obmedzená možnosť albánskych orgánov vykonávať nevyhnutné kontroly, najmä kontroly na určenie histamínu v rybách a produktoch rybolovu.
(4)
Presahujúce hodnoty histamínu v produktoch rybolovu predstavujú závažné riziko pre zdravie ľudí.
(5)
S cieľom zabezpečiť účinnú a jednotnú ochranu vo všetkých členských štátoch je vhodné prijať na úrovni Spoločenstva opatrenia uplatniteľné na dovoz produktov rybolovu, ktoré by mohli byť kontaminované.
(6)
Dovoz produktov rybolovu pochádzajúcich z druhov rýb spájaných s vysokou hodnotou histamínu do Spoločenstva by sa mal povoliť len v prípade, ak je možné dokázať, že v mieste pôvodu prešli systematickou kontrolou s cieľom preveriť, že ich hodnoty histamínu nepresahujú limity stanovené nariadením (ES) č. 2073/2005.
(7)
Je však vhodné dočasne povoliť dovoz zásielok, ku ktorým nie sú pripojené výsledky kontrol v mieste pôvodu, pod podmienkou, že členské štáty zabezpečia, že tieto zásielky budú náležite skontrolované pri príchode na hranicu Spoločenstva, aby sa preverilo, že ich hodnoty histamínu nepresahujú limity stanovené nariadením (ES) č. 2073/2005. Toto dočasné povolenie by sa malo obmedziť na obdobie, počas ktorého albánske orgány budú môcť vybudovať svoje vlastné kapacity na kontrolu.
(8)
Nariadením (ES) č. 178/2002 sa stanovuje systém rýchleho varovania pre potraviny a krmivá, ktorý by sa mal použiť na implementovanie požiadavky vzájomnej informovanosti ustanovenej v článku 22 ods. 2 smernice Rady 97/78/ES (4). Členské štáty by okrem toho mali v pravidelných správach informovať Komisiu o výsledkoch všetkých analýz vykonaných počas úradných kontrol v súvislosti so zásielkami produktov rybolovu z Albánska.
(9)
Toto rozhodnutie by sa malo preskúmať vzhľadom na záruky poskytnuté Albánskom a na základe výsledkov skúšok vykonaných členskými štátmi.
(10)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozsah pôsobnosti
Toto rozhodnutie sa uplatňuje na produkty rybolovu z rýb, ktoré patria do čeľade Scombridae, Clupeidae, Coryfenidae, Pomatomidae a Scombresosidae, dovážané z Albánska a určené na ľudskú spotrebu.
Článok 2
Analytické skúšky na histamín
1. Členské štáty povoľujú dovoz výrobkov, ktoré sú uvedené v článku 1, do Spoločenstva, len ak sú k nim pripojené výsledky analytickej skúšky na histamín vykonanej v Albánsku alebo v akreditovanom zahraničnom laboratóriu pred zaslaním, v ktorých sú uvedené hodnoty histamínu nižšie ako limity stanovené nariadením (ES) č. 2073/2005. Skúšky sa musia vykonať podľa metódy odberu vzoriek a analýzy uvedenej v nariadení (ES) č. 2073/2005.
2. Odchylne od odseku 1 povoľujú členské štáty dovoz výrobkov uvedených v článku 1, ku ktorým nie sú pripojené výsledky analytickej skúšky, ako sa uvádza v odseku 1, pod podmienkou, že dovážajúci členský štát zabezpečí, že každá zásielka týchto výrobkov sa skontroluje s cieľom preveriť, či sú hodnoty histamínu nižšie ako limity stanovené nariadením (ES) č. 2073/2005. Skúšky sa musia vykonať podľa metódy odberu vzoriek a analýzy uvedenej v nariadení (ES) č. 2073/2005. Kompetentný orgán úradne zadrží príslušnú zásielku, kým nedostane priaznivý výsledok.
Článok 3
Správy
Členské štáty bezodkladne informujú Komisiu o tom, či skúšky vykonané podľa článku 2 ods. 2 vykazujú hodnoty histamínu presahujúce limity pre produkty rybolovu stanovené nariadením (ES) č. 2073/2005.
Členské štáty predkladajú Komisii správu o všetkých skúškach vykonaných podľa článku 2 ods. 2.
Na zasielanie takýchto informácií a správ využívajú členské štáty systém rýchleho varovania pre potraviny a krmivá, ktorý sa stanovil v nariadení (ES) č. 178/2002.
Článok 4
Účtovanie výdavkov
Všetky výdavky, ktoré vznikli uplatňovaním tohto rozhodnutia, sa účtujú odosielateľovi zásielky, jej prijímateľovi alebo zástupcovi jedného z týchto subjektov.
Článok 5
Súlad
Členské štáty bezodkladne informujú Komisiu o opatreniach, ktoré prijmú na dosiahnutie súladu s týmto rozhodnutím.
Článok 6
Obdobie uplatňovania
Toto rozhodnutie sa preskúma na základe informácií a záruk poskytnutých albánskym orgánom a, ak je to potrebné, výsledkov inšpekčnej návštevy na mieste vykonanej odborníkmi Spoločenstva.
Článok 7
Určenie
Toto rozhodnutie je určené členským štátom.
V Bruseli 4. októbra 2007